Aug 04,2017
బ్యాంకింగ్‌ రంగ షేర్ల విలవిల
ముంబయి: గత రెండేండ్లుగా దేశ వృద్ధి రేటు అంతంత మాత్రంగానే ఉందంటూ ఆర్‌బీఐ తనసమీక్షలో పెదవి విరవడంతో మదుపర్లలో విశ్వాసాన్ని దెబ్బతీసింది. దీంతో బుధవారం జరిగిన ఆర్‌బీఐ ద్రవ్య పరపతి సమీక్షలో కీలక వడ్డీ రేట్లను పావు శాతం తగ్గించడంతో బ్యాంకుల లాభాలపై ప్రతికూల ప్రభావం చూపనుందన్న అంచనాలు బ్యాంకింగ్‌ రంగ స్టాక్స్‌ నష్టాలకు కారణమయ్యింది. దీంతో గురువారం బీఎస్‌ఈ సెన్సెక్స్‌ 238.86 పాయింట్లు క్షీణించి 32,237.88కి పడిపోయింది. ఎన్‌ఎస్‌ఇ సూచీ నిఫ్టీ కూడా 67.85 పాయింట్లు పతనమై 10,013.65 వద్ద ముగిసింది. నిఫ్టీలో ప్రభుత్వ బ్యాంకింగ్‌ సూచీ 2.89 శాతం నష్టపోయింది. వడ్డీ రేట్లపై సాగిన విశ్లేషణలతో నిఫ్టీలో బ్యాంకింగ్‌ సూచీ 2.2 శాతం విలువ కోల్పోయింది. స్టేట్‌ బ్యాంకు ఆఫ్‌ ఇండియా 2 శాతం, కెనరా బ్యాంకు 2.8 శాతం, పంజాబ్‌ నేషనల్‌ బ్యాంకు 4 శాతం చొప్పున నష్టపోయాయి. యాక్సిస్‌ బ్యాంకు, ఐసిఐసిఐ బ్యాంకు, ఎస్‌బ్యాంకు సూచీలు 2 శాతం పైగా నష్టపోయాయి. మార్చితో ముగిసిన త్రైమాసికంలో ద్రవ్యోల్బణం సూచీ 4 శాతానికి చేరడంపై ఆర్‌బిఐ గవర్నర్‌ ఉర్జిత్‌ పటేల్‌ ఆందోళన వ్యక్తం చేయడం మార్కెట్లను ఒత్తిడికి గురి చేసింది.